text: Politiet jagter gerningsmand med stor aktion i Sønderborg
  23 august 2016 kl. 12.17
  Tirsdag over middag har der været en stor politiaktion i Sønderborg midtby i forbindelse med weekendens skudepisode.
  En adresse på Helgolandsgade var et af de to steder, hvor politiet tirsdag søgte efter en mistænkt i forbindelse med lørdagens skyderi i Sønderborg, hvor en mand skød og sårede en 29-årig mand.  
  - Der blev foretaget nogle undersøgelser, der har relation til weekendens skyderi, siger sekretariatschef Lisa Dissing, Syd- og Sønderjyllands Politi, til TV SYD.
  I en pressemeddelse skriver Syd- og Sønderjyllands Politi, at de blandt andet søgte efter en mistænkt, men uden at træffe den pågældende. Derfor er der fortsat ingen anholdte i sagen.
  Syd- og Sønderjyllands Politi har tidligere oplyst, at intet tyder på, at skudepisoden var banderelateret. Det er efter politiets opfattelse en intern konflikt mellem to personer.
  Dagens politiaktion sluttede kort før kl.15.30 tirsdag eftermiddag.
  
  